b'\n_START_ARTICLE_\nLeipcigas\n_START_SECTION_\nIstorija\n_START_PARAGRAPH_\nNuo XVIII a. iki Antrojo pasaulinio karo Leipcigas buvo Vokietijos knyg\xc5\xb3 spausdinimo centras. Taip pat i\xc5\xa1vystyta spaudos reikmen\xc5\xb3 pramon\xc4\x97, tiksli\xc5\xb3j\xc5\xb3 instrument\xc5\xb3 gamyba, alaus varymas, tekstil\xc4\x97s ir muzikos instrument\xc5\xb3 pramon\xc4\x97. Leipcigui kartais suteikiama Ma\xc5\xbeojo Pary\xc5\xbeiaus arba Pleis\xc4\x97s At\xc4\x97n\xc5\xb3 pravard\xc4\x97, kadangi jame nuo XVIII a. vyst\xc4\x97si klasikin\xc4\x97 vokie\xc4\x8di\xc5\xb3 literat\xc5\xabra. Leipcigo universitete (\xc4\xafkurtas 1409\xc2\xa0m.) studijavo filosofas Johanas Gotlybas Ficht\xc4\x97, poetas Johanas Volfgangas G\xc4\x97t\xc4\x97, kompozitoriai Robertas \xc5\xa0umanas ir Johanas Sebastianas Bachas. Nuo 1723 iki 1750\xc2\xa0m. J. S. Bachas vadovavo Leipcigo \xc5\xa0v. Tomo ba\xc5\xbeny\xc4\x8dios chorui; \xc5\xa1ioje ba\xc5\xbeny\xc4\x8dioje kompozitorius ir buvo palaidotas. 1835\xe2\x80\x931847\xc2\xa0m. Leipcige koncertus organizavo kompozitorius Feliksas Mendelsonas. \xc5\xa0iame mieste yra gim\xc4\x99 filosofas Gotfrydas Vilhelmas Leibnicas ir kompozitorius Richardas Vagneris. Leipcigo orkestras, turintis 200 muzikant\xc5\xb3, laikomas vienu geriausi\xc5\xb3 pasaulyje._NEWLINE_XIII a. pastatyta Pleis\xc4\x97s pilis (Pleissenburg), kurioje 1519\xc2\xa0m. ar\xc5\xa1iai diskutavo Martynas Liuteris ir Romos katalik\xc5\xb3 teologas Johanas Ekas (Johann Eck). Pilies vietoje dabar yra rotu\xc5\xa1\xc4\x97.\n_START_SECTION_\nPavadinimo kilm\xc4\x97\n_START_PARAGRAPH_\nLeipcigo miesto pavadinimas yra slavi\xc5\xa1kos kilm\xc4\x97s: senovi\xc5\xa1kas miesto pavadinimas Lipsk yra kil\xc4\x99s nuo liepos med\xc5\xbeio (lipa). Sorbai dar ir dabar Leipcig\xc4\x85 vadina \xc5\xa1iuo pavadinimu.'